
AUSTRALIEN


Our problems are man-made; therefore, they can be solved by man. No problem of human destiny is beyond human beings.


- John F. Kennedy


Our problems were created by them – later we learned, that we had to solve them.


- Mr. Blue Sky










1. Kapitel


Han holdt den kraftige kikkert for øjnene og betragtede det sammenstyrtede tårn i det fjerne. Han vidste, at de ikke kunne nærme sig basen i Santa Teresa i resten af hans egen levetid. Men det betød ikke så meget nu, Australien var et stort kontinent, der var mange andre steder, de kunne vælge at placere deres hovedkvarter.


”Hvad synes du, vi skal gøre?” spurgte løjtnanten ved hans side.


”Vi finder et andet sted,” svarede han uden at tage kikkerten fra øjnene.


Løjtnanten satte sin egen kikkert for øjnene og betragtede sammenbidt scenariet. ”Vi burde sætte alle vores ressourcer ind på at hævne os…” mumlede han vredt.


Obersten vendte sig imod ham. ”Det er derfor, du ikke leder denne bataljon,” sagde han hånligt. ”Du tænker for småt. Så lad være med det, lad mig om det – og gør så bare, hvad jeg siger. Det er det, du er bedst til.”


Løjtnanten blev rød i hovedet, men lagde bånd på sin lyst til at svare igen.


”Du forstår det ikke, vel?” sagde obersten.


”Forstår hvad, Sir?”


”At vi ikke kan tage en krig imod dem, Mr. Blue Sky og hans stikirenddreng, Dave Maximillian. Vi er først lige begyndt at producere våben selv. Vi ville ikke have en chance.”


”Nej, måske ikke…” mumlede løjtnanten. ”Men hvad gør vi så?”


”Vi lader dem være,” hviskede obersten. ”Vi lader dem tro, at de har slået os.”










2. Kapitel


Der hvilede en tør, trykkende hede over Alice Springs i Northern Territory. Støvet lagde sig som en film over alt, både ude og indendørs. Folk, der gik på gaden, havde viklet et tørklæde omkring ansigtet for ikke at indånde det. Det skabte problemer for ventilationsanlæggene, airconditionanlæggene, bilernes kølere og dyrene i hele det gigantiske område.


Solen stod højt på himlen og udtørrede alt, der kunne udtørres. Den udpinte plantevækst stod som visne skulpturer i haver, parker og ude i ørkenen. Det var svært at forestille sig, at nogen eller noget kunne leve her.


Men Alice Springs var vokset, siden den store migration. Byen lå langt fra Prosegur baserne, deres påmindelse om den gamle verden, der havde forvist dem. Hertil havde man flyttet de enorme rigdomme fra Perth Mint – og hertil havde man bragt de gigantiske rigdomme i guld og sølv, som ubådene havde bragt til kontinentet, efter at de havde tømt de sidste bankbokse i den gamle verden. De havde mistet meget af deres ædle metal i opgøret med Mr. Blue Sky og Dave Maximillian, men de havde stadig nok til at kunne handle med de fremmede.


De havde lært, at både guld og sølv var populære metaller hos folk ude fra galaksen. Med det kunne de handle sig til det metal, som ikke fandtes på jordkloden. Det metal de havde brug for, for at kunne forlade planeten.


Og de forstod sig på at handle. De var de tidligere Bigdogs og havde altid været gode til lige netop det.


Efter at den store migration var overstået – og efter en lang periode med interne opgør, krige og masseødelæggelser, havde de endelig indset, at de var nødt til at holde fred indbyrdes for at kunne komme videre. Så de havde valgt det hierarki, som de mente kunne sikre, at udviklingen kunne fortsætte, selvom det ind imellem var problematisk.


Bigdogs var som udgangspunkt ikke mennesker, der var vage eller tilgivende. De var kendt for at kunne indgå en midlertidig fredsaftale, men samtidig huske hvem de senere ønskede at tage et opgør med.


De var ikke begrænset af etiske problemstillinger. De var indstillet på at gøre, hvad der krævedes for at opnå resultater. De levede deres liv og havde deres virke i en verden, hvor alle vidste, at alle andre ville gøre hvad som helst for at stjæle alt, hvad de ejede. De havde derfor været nødt til at fastlægge et sæt spilleregler at virke indenfor. Og de havde nedsat et råd, som afgjorde stridsspørgsmål og uenigheder. Krige kunne, på kort sigt, løse en række problemer. Men krige var og ville altid være ’bad for business’.


Man havde indført et system med ’bystater’. Hver storby på kontinentet var en bystat inspireret af fortidens Sumeriske Rige fra længe før deres egen tidsregning. Fordi afstandene på det australske kontinent var så enorme, og fordi man samtidig havde en meget begrænset tilgang til digital netværksteknologi, var afstandene en af de helt store udfordringer.


Derfor var Alice Springs valgt som det sted, hvor bystaternes ledere mødtes, når de skulle lægge strategi og aftale den videre udvikling. Og her placerede man det råd, der skulle sikre freden og overholdelse af reglerne, der fik det vidtstrakte rige til at fungere.


Man havde valgt at se stort på, at der ville være en risiko for, at Mr. Blue Sky kunne infiltrere systemet, hvis man udviklede sin egen digitale teknologi. Tiden med ’at gå analogt’ var forbi. En levedygtig verden med fremskridt og udvikling var ikke realiserbar uden digital teknologi. Derfor planlagde man meget nøje, hvor man skulle føre kabler frem, hvem der skulle have tilladelse til at arbejde med dem, og hvilket it-system man skulle anvende. Og da et af hybrid-børnene viste hidtil usete evner for it, begyndte udviklingen for alvor at tage fart.


På mange måder mindede deres nye verden om den gamle verden, de kom fra. Hver bystat havde en stærk og hårdfør leder, der styrede sit rige med jernhånd. Han levede et liv i luksus. Under sig havde han et hierarki af loyale tilhængere, der levede i relativ luksus. Og nederst i hierarkiet var den nye verdens Underdogs, der fik lov at leve, så længe de ydede en god indsats for dem, der var over dem selv i hierarkiet. Man havde dog lært, at fattigdom og sult ikke var befordrende for en god arbejdsindsats, så der var ingen der sultede eller ikke havde et sted at bo.


Et af de praktiske problemer med bystaterne var, at nogle byer lå i områder, der var mere gunstige end andre byers områder. Så de byer, der var placeret i gunstige områder – med for eksempel et bedre klima eller flere råstoffer i jorden, var bedre i stand til at bestikke medlemmerne af rådet i Alice Springs. Det førte til en del konfrontationer og, i nogle tilfælde, til krige byerne imellem.


Alt dette blev nøje iagttaget af de udefrakommende, som de fleste i den gamle verden troede havde forladt planeten. Det havde de ikke. De havde forskanset sig i Australien, hvor de iagttog denne nye verdens magtkampe, intriger og krige med stor interesse. Og da de mente, at tiden var inde, gav de sig til kende.










3. Kapitel


Det var eftermiddag i Melacca Swamp Conservation Area. Klokken havde passeret 15, og heden var trykkende og fugtig.


Drengen, der langsomt slentrede frem på stien langs bredden, havde ikke travlt. Han vidste, at den store saltvandskrokodille nogle meter ude i det grumsede vand fulgte ham, lige så stille. Han vurderede den til at veje op imod en ton. Den var denne stræknings ’Master Croc’ og havde det fuldstændige herredømme ude i vandet. Når drengen standsede og kastede et blik derud, lå krokodillen, kun med øjnene synlige over vandlinjen, og iagttog ham. Den var en tålmodig jæger. Intet i denne verden, der endte imellem dens kæber, ville kunne undslippe. Det ville blive knust, druknet og flået i småstykker, alt sammen indenfor et enkelt minut.


Den havde allerede taget tre sådanne drenge i denne uge, så den vidste, hvad den gjorde. Den havde lært, at drengen på et tidspunkt ville konfrontere den. Det var det øjeblik, den ventede på…


Drengen standsede, vendte sig imod den kæmpe krokodille og tog et enkelt skridt nærmere imod den glatte, skrånende brink. Så kiggede han direkte ned på den og vidste, at den var fuldstændig fokuseret på ham. Den var så gammel som verden selv. Den havde levet i næsten hundrede år og havde dræbt så mange sjæle, at det ikke længere var muligt at tælle dem. Dens skind var ru og furet som klipperne på den anden side af sumpen – og fyldt med dybe ar fra de kampe, den havde kæmpet imod andre store krokodiller – om territorier, om hunner eller om bytte, den havde dræbt. Den betragtede ham en sidste gang og lod sig lydløst synke ned i den dovne, mudrede strøm.


Lægen i den hvide kittel stod på den udvendige gangbro og iagttog sceneriet igennem sin kikkert. Manden ved hans side bar en slidt militæruniform med gradstegn af major. Hans hud var vejrbidt, mørkebrun og mindede lidt om krokodillens, så arret og furet var den. Han havde gennemtrængende blå øjne. Han var muskuløs og tæt bygget og stod med armene hvilende på rækværket, imens han røg en cigaret. Hans blik fulgte røgen, der langsomt drev ud over vandet, imens han spurgte: ”Hvordan klarer han det – eller klarer han det slet ikke?”


”Han ser ud til at klare det,” mumlede lægen. Han nikkede, stadig med kikkerten for øjnene. ”Jo, jeg tror sgu, han klarer det, han står og kigger på den…”


Forskningsfaciliteterne var godt skjult imellem træerne og planterne i sumpen. Og hele området var beskyttet imod uindbudte gæster af saltvandskrokodillerne.


”Dette her er jo en slags ’sidegevinst’, det håber jeg, du er klar over?” spurgte lægen, uden at tage kikkerten fra øjnene.


”Hmm…” mumlede majoren bekræftende. Han studerede krokodillerne, der studerede ham nede fra vandet under gangbroen. Han forsøgte at skjule den lette kuldegysning, der løb igennem ham.


”Ja, de er ikke så rare at komme imellem kæberne på…” mumlede lægen uden at tage blikket fra drengen i kikkerten.


Drengen gik ned ad brinken og tog et par skridt ud i vandet. Han var fuldstændigt fokuseret. Han kneb øjnene sammen og stirrede ned i vandet.


Den angreb ham ikke. Han havde skabt telepatisk kontakt til den og kuede den. Den blev liggende på bunden uden at kunne bestemme sig for at angribe ham. Så steg den lige nok til, at øjnene kom til syne i vandoverfladen. Den ville forvisse sig om, at han stadig var der. Synet af ham fik den til at frygte ham. Den bestemte sig for at forholde sig afventende.


De stod sådan i nogle minutter vogtende på hinanden. Så trådte drengen forsigtigt baglæns, afsøgte brinken med foden, imens han fastholdt sin kontrol over den. Han tog sig god tid uden at miste kontrollen. Han mærkede den slimede, skrå bred under fodsålen og vidste instinktivt, at hvis han gled, ville han blive dræbt. Men han var koldblodig. Hans fødder gled ikke, sådan som det var sket for de tre foregående. Det lykkedes ham at komme helt op på bredden uden at falde.


Krokodillen iagttog ham koldt. Da han slap sin kontrol over den, blev den aggressiv. Den stormede fremad og opad imod brinken og skabte en bølge, der skyllede helt op over stien. Men drengen havde allerede sat i løb tilbage imod forskningscentret og de frelsende afspærringer.


”Han klarede den,” mumlede lægen.


”Så vil jeg godt se ham klare den sidste test,” sagde majoren og kastede sit cigaretskod ud over rækværket. Krokodillerne sloges om hans skod, der lå og flød i vandoverfladen.


”Er du sikker på, at du gerne vil ofre soldater på det?” spurgte lægen, imens han pakkede kikkerten ned i en taske.


”Helt sikker…” brummede majoren. ”Men hvad er det helt præcist, han kan?”


Lægen vendte sig og betragtede ham igennem sine tykke briller. ”Skabe kaos!” hviskede han.


”Hm!” gryntede majoren. ”Hvor mange unge er det, de har hjulpet os til at få?


Lægen hankede op i kikkerttasken og vendte sig for at gå. ”De var femten drenge og femten piger i alt, men nu er tre af drengene jo endt som krokodilleføde. Ikke det smarteste træk, hvis du spørger mig.”


”Hvad mener du?” spurgte majoren.


”At lade den afgørende faktor være en glat mudderbanke, hvor de falder og mister koncentrationen, er ikke ligefrem noget, der siger noget om deres mentale kræfter,” sagde lægen hårdt. ”Vi havde haft femten drenge og femten piger, hvis ikke det havde været for al jeres macho-bullshit! De skulle være stammen i vores avlsprojekt. De er stærkere våben end noget, du nogensinde har affyret i dit lange liv i militæret.”


Majoren nikkede uden at forholde sig til kritikken. ”Vi har altså stadig grundstammen tilbage,” mumlede han. ”Hvordan er den dreng, vi skal møde om lidt?”


”Han er et voldsomt bekendtskab,” svarede lægen, standsede og vendte sig imod soldaten. ”Han kan slå dig noget så eftertrykkeligt ihjel uden så meget som at tage hænderne op af lommen,” sagde han med en truende undertone i stemmen.


Soldaten smilede skævt. ”Ja ja, lad os nu se…”


”Har I betalt for dem?” spurgte lægen.


Majoren rystede på hovedet. ”Ikke endnu. Vi betaler i aften.”


”Hvad sker der, hvis I ikke betaler?” ville lægen vide.


”Det ved jeg sgu ikke,” svarede soldaten. ”Men vi betaler, vi har ikke tænkt os at lægge os ud med dem.”


Lægen vejede kikkerten i hånden, uden at sige noget.


Majoren prikkede ham på skulderen. ”Hvad er det, de har gjort med de drenge?”


Lægen kiggede forundret på ham. ”Du må forstå – det er ikke de unge, de har manipuleret – det er de fostre, de var, dengang de lå i deres mødres maver. Det er 15 år siden, de gjorde det.”


Majoren stirrede på ham med vantro i blikket.


Lægen sukkede dybt. ”Man kan ikke bare tage et menneske, skære dets hovedskal op, lodde lidt i hjernen og lukke det til igen – og så tro, at det fungerer. Når man, om man så må sige, fjerner plomben, kræver det jo, at hele hjernen og kraniet vokser sammen med den ændring, man har indopereret. Hele kroppens meddelelsessystem skal udvikles til at kunne fungere sammen med det.”


Majoren trak på skuldrene uden at svare.


”Okay, lad mig forklare det sådan, at du kan forstå det. Man kan ikke affyre en artillerigranat fra en almindelig pistol. Projektilet og det våben, man affyrer det med skal passe til hinanden. Når man skaber et supermenneske ved at fjerne den smeltning af generne, som de har fjernet, skal kroppen udvikle sig til at passe til det. Det er det, der er hele fidusen. De har skabt tredive supermennesker – og I har slået tre af dem ihjel allerede nu.”


Soldaten sank en klump i halsen.


”De påstår, at de lever meget længere end os. De er mere udholdende, de er mere resistente overfor en del sygdomme, de er os fuldstændigt overlegne, når det handler om intelligens. De har mange styrker, som vi ikke har.”


Majoren nikkede. Antydningen af et smil krusede hans læber. ”De… vi har skabt en superrace af mennesker,” mumlede han.


Lægen kiggede med foragt ind i hans øjne. ”Hvad tror du, der sker den dag, de bliver opmærksomme på, at du ikke er som dem? Tror du, de bare accepterer alt det shit, du har udsat dem for? Er I overhovedet klar over, hvad det er, I har gjort?”


Majoren trak vejret tungt og smed cigaretten fra sig. For første gang var der en antydning af usikkerhed i hans blik.


”Jeg forbander den dag, jeg blev deporteret til Australien,” hvæsede lægen, vendte sig og gik.










4. Kapitel


”Har du registreret nogle problemer med folkene i Australien?” spurgte Dave.


”Nej, Dave,” svarede Blue.


”Slet ikke?” spurgte Dave forundret.


”Nej, ingenting overhovedet,” svarede Blue.


Dave sad og tænkte et øjeblik. ”De har resigneret,” mumlede Dave. ”De har erkendt, at de er slået…”


”Måske Dave…”


”Måske… Så du har altså registreret noget?”


”Nej,” svarede Blue.


”Så vores satellitter over Australien opfanger intet som…”


”Vi har ingen satellitter over Australien, Dave!”


”Hvad?” næsten råbte Dave.


”De forsvinder – eller bliver inaktiveret, jeg ved ikke, hvad der sker med dem, Dave. Vi sender nye satellitter op fra både Frankrig og Amerika. Vi har satellitter over hele verden nu, bare ikke over Australien.”


Dave kiggede forundret på sin mobil. ”Men hvorfor…”


”De forsvinder, så snart de nærmer sig den australske kyst. Eller mere præcist - vi mister forbindelsen til dem. Så nu har jeg standset placeringen af satellitter over Australien. Men vi arbejder på at finde ud af, hvad det er, der sker.”


”Det gør mig lidt utryg,” mumlede Dave.”


”Hvis jeg havde kunnet føle, havde jeg sikkert følt det samme…” svarede Blue.










5. Kapitel


Lamperne under loftet syv meter oppe kastede deres hvide, kolde lys ned over de to grupper af personer, der stod forsamlet på betongulvet. På nær personerne var hallen næsten tom. Kun en række bevæbnede soldater stod og spærrede portåbningen et stykke borte.


Den ene gruppe bestod af nogle uniformerede soldater med forskellige gradstegn. Imellem dem stod flere læger i hvide kitler, alle sammen ældre.


Den anden gruppe bestod af unge mennesker, 15 år gamle, meget forskellige og meget opmærksomme. De stod blandet imellem hinanden, 15 piger og 12 drenge. Kun én dreng opholdt sig lidt fra de andre. Han sad på en rund metaltønde med ryggen lænet op ad en af de stålsøjler, der bar den store kranskinne, som løb under loftet i hele hallens længde. Han betragtede scenariet med et koldt blik uden at fortrække en mine.


Psykologen, der stod i gruppen af ældre voksne, bemærkede drengens adfærd og hviskede noget til sin sidemand, en hvidkitlet læge.


Obersten, med det grå, næsten hvide, karseklippede hår nikkede til majoren, der gik nogle skridt frem.


”Okay, hør efter – vi har nu officielt overtaget jer fra dem, der har opfostret jer. I er nu her, hvor I hører hjemme, hos medlemmer af jeres egen art. Jeg er sikker på, at vi nok skal finde ud af at omgås hinanden på en fornuftig måde – og få noget fornuftigt ud af det. Vi har store planer med jer.”


Drengen, der havde siddet lænet op ad søjlen i baggrunden, sprang ned af metaltromlen. Den væltede med et rungende brag og rullede ud over gulvet.


De andre unge gjorde plads for ham, da hen gik ind imellem dem og videre ud på betongulvet imellem de to grupper. Majoren stod målløs og stirrede på ham.


”De er lige så forskellige som andre mennesker,” tænkte psykologen. ”Nogle af dem er rovdyr, men ikke dem alle sammen.”


Drengen gik hen og tog opstilling foran majoren. Han var en spinkel knægt på omkring en meter og halvfems og en vægt i omegnen af 80 kilo. Overfor majorens robuste, muskuløse skikkelse på cirka samme højde så han ikke så farlig ud. Han gik rundt i en cirkel omkring majoren, der blev stående. Gruppen af hvidkitlede læger og psykologer – og militærfolkene i uniformerne, rørte sig ikke.


”Vil du være venlig at gå over til de andre og lytte opmærksomt til, hvad jeg har at sige?” kommanderede majoren.


”Om lidt…” svarede drengen.


Majoren drejede om på hælen og gjorde front imod ham. ”Hvem Fanden er det, du tror, du taler til, knægt?” råbte han.


Drengen smilede og holdt roligt en pegefinder op foran sine læber. ”Du er ham, der sender os ud til saltvandskrokodillerne,” svarede han stille. ”Jeg ved udmærket godt, hvem du er.” Han gik lidt længere rundt og vendte sin opmærksomhed imod de andre unge, der stod forsamlet lidt fra ham.


”Vi ved alle sammen godt, hvem du er – er det ikke sandt?” spurgte han.


De nikkede alle sammen hele rækken ned.


”Jeg advarede ham,” hviskede lægen, ”men han ville ikke lytte.”


Psykologen ved hans side nikkede umærkeligt. Han noterede sig, at de andre unge virkede som om, de var bange for drengen i forgrunden. En af pigerne havde svært ved at holde tårerne tilbage.


Ved første øjekast så det ud som om, majoren havde kontrol over situationen. Men lægen fornemmede, at noget var helt galt. Majoren svajede let til siden og var ved at miste balancen. Så tog han et skridt til siden for at modvirke faldet. Men trods det faldt han ned på betongulvet og rullede om på siden. Han stirrede frem for sig med paniske øjne, forsøgte at finde ud af hvor drengen befandt sig.


Drengen kredsede om ham som en grib omkring et døende bytte.


Psykologen trådte et par skridt frem og rømmede sig højlydt. ”Vi har forstået din pointe,” sagde han. ”Inden vi går videre, vil jeg gerne vide – hvad må vi kalde dig? Har du et navn?”


Drengen rettede sig op, vendte sig og kiggede roligt på manden i den hvide kittel. Majoren satte sig op, tog sig til hovedet og kiggede sig forvirret omkring.


”De kaldte mig ’Darza’,” svarede drengen med foragt i stemmen. ”Men det er jo ikke et navn, man bruger her, så I kan kalde mig ’Kamæleonen’.” Han kiggede trodsigt på lægen og afventede hans kommentar til navnet.


Lægen nikkede og smilede. ”Okay, vi kalder dig Kamæleonen. Du har voldsomme telepatiske kræfter, det er noget vi i høj grad kan bruge her.”


Drengen holdt øjenkontakten med lægen og interesserede sig ikke længere for den militære skikkelse, der ravede rundt på gulvet.


”Taler du de fremmedes sprog?” spurgte lægen.


”Ja!” svarede Kamæleonen. ”Vi voksede jo op hos dem.”


”Det er hurtigt, du har lært at tale vores sprog her,” foreslog lægen forsigtigt.


”Det tog en uge…” svarede drengen.


Det var drevet over. Psykologen håndterede drengen, imens de øvrige tog sig af de andre unge. Da de havde forladt hallen og var på vej over imod forskningscentret, lå majoren på gulvet og stirrede efter dem. Han fulgte dem igennem øjne, der ikke længere kunne fokusere. Han så dem som udviskede, grålige konturer, der langsomt visnede bort for hans blik. Og da de forsvandt ud af hans synsfelt, døde han lige så stille…










6. Kapitel


”Hvad er dit navn?” spurgte psykologen venligt og gjorde sig klar til at notere med blyanten på den blok, der lå på bordet.


Hun svarede ikke med det samme. Hendes blik flakkede rundt i lokalet. Hendes skjorte var bundet i en knude over kanten af hendes shorts. Han forsøgte ikke at lade sig mærke med, at hun havde knappet den op helt ned til knuden, så det meste af hendes brune, fyldige bryster var synlige. Men hun så det, og han vidste instinktivt, at hun havde bemærket det.


”Jeg ser ting, der er sket…” hviskede hun.


Han nikkede og gentog sit spørgsmål. ”Jeg vil gerne have, at vi begynder med dit navn.”


”Jeg hedder Joey,” mumlede hun og vendte tyggegummiet i munden.


Psykologen hævede øjenbrynene. ”Men… det er et drengenavn,” sagde han.


”Det kender jeg ikke noget til,” svarede hun uinteresseret. Så kastede hun et blik på hans blok og blyant og sagde henkastet: ”I er ikke særligt avancerede her, er I?” Der var antydningen af hån i hendes øjne.


”Nej,” erkendte han. ”Vi har hårdt brug for jer her for at hæve niveauet.”


Et smil bredte sig over hendes ansigt. ”Touché!” mumlede hun og kastede et blik ud ad vinduet.


”Fortæl mig om dig selv,” bad han.


Hendes ansigtsudtryk ændredes. Hun virkede pludselig modløs. Da hun kiggede på ham, så han smerten i hendes øjne.


”Jeg ser ting, som er sket,” hviskede hun.


”Du ser ting, som er sket…” gentog han, imens har hurtigt kradsede sine notater ned. Så kiggede han op. ”Hvor ofte sker det?”


”Hele tiden,” sukkede hun.


Han betragtede hende i tavshed et øjeblik. ”Er det en smerte for dig?” spurgte han så.


”Ja!” svarede hun.


Han noterede videre. ”Er der mere, du vil fortælle mig?” fortsatte han.


Hun trak vejret tungt. ”Jeg ser også ting, der kommer til at ske,” hviskede hun.


”Ting, der vil ske i fremtiden?” spurgte han.


”Ja!” hviskede hun.


”Og det gør dig ulykkelig?” Han prøvede sig frem.


”Nej, det gør mig angst. Det er det, der allerede er sket, der gør mig ulykkelig.”


”Så du er angst for fremtiden, skal jeg forstå det sådan?”


Hun kiggede ned og nikkede langsomt.


Han lagde blyanten fra sig og vippede tilbage på stolen. ”Du behøver ikke at være angst her,” udbrød han, ”vi kan beskytte dig her. Vi har toptrænede soldater, våben – alt, hvad der skal til for at beskytte dig.”


”Det betyder ikke noget,” hviskede hun. ”Det vil ikke gøre nogen forskel…”


”Så det er ikke os, du er bange for…” konstaterede han eftertænksomt. Så slog det ham. ”Er det drengen, du er bange for?”


”Ja,” svarede hun. En tåre løb fra hendes ene øje ned over kinden.


”Ham de kalder Kamæleonen?” foreslog psykologen.


Hun løftede blikket og rystede langsomt på hovedet. ”Nej, ikke ham – der er en anden, én du ikke kender endnu…”


Han kiggede alvorligt på hende. ”Og ham er du bange for?”


Hun nikkede langsomt. ”Ja…” mumlede hun bare.


Han ville notere på blokken, men han rystede på hånden, og spidsen knækkede af blyanten. Han lagde den fra sig på bordet og spurgte hende: ”Vil jeg overleve?”


Tårerne, der dryppede fra hendes hage, havde skabt en våd plet på bordet. ”Nej…” hviskede hun.










7. Kapitel


De sad forsamlet omkring det 15 meter lange bord, lederne fra de førende bystater. Sydney, Brisbane, Darwin, Perth, Adelaide, Melbourne – og så naturligvis Alice Springs.


Propellerne i loftet kørte rundt og fordelte heden, så den blev lige uudholdelig for alle. De havde været nødt til at lukke vinduerne på grund af støvet. Og airconditionanlægget virkede ikke.


Forskerne fra Melbourne havde haft et gennembrud. Kongen af bystaten havde gjort en god handel. Det var hans forskere, der nu skulle lægge resultatet frem.


De sad omkring bordet, alle bykongerne på den ene side – og folkene fra Rådet på den anden.


Den ledende rådsmand tog ordet: ”Hvad er det så, I vil præsentere for os her i dag?” Han kastede et skarpt blik hele raden rundt, iagttog alle de voluminøse, svedige skikkelser en for en.


En hvidkitlet forsker, der stod blandt de andre langs væggen, gik frem til bordet.


”Denne her,” sagde han og lagde en grålig terning ind midt på bordet. Den var nogenlunde af samme volumen som en bordtennisbold, blot var den formet som en terning.


Alle de sværlemmede skikkelser omkring bordet betragtede den med en vis skepsis.


”Det er noget af det mest sindsoprivende, jeg nogensinde har set,” udbrød bykongen af Adelaide, og latteren bredte sig omkring bordet. Bykongen fra Melbourne betragtede ham koldt.


Forskeren vendte sig og nikkede, og en af hans assistenter gik over til ham. Han satte noget, der lignede en lille transformator, et 9-volts batteri og to ledninger ved siden af terningen.


”Det, jeg nu vil demonstrere, er temmelig unikt,” indledte han. Så forbandt han ledningerne mellem transformatoren, batteriet og den lille terning. Og dernæst skruede han en lille smule op for transformatoren. Den lille terning begyndte at svæve på samme sted, fem centimeter over bordpladen.


”Et trylletrick,” mumlede bykongen af Perth og fnøs hånligt, før han rakte ud efter hvidvinen i karaflen på bordet.


Bykongen af Sydney var alvorlig og fokuseret. ”Hvad er det, vi kigger på?” spurgte han.


Forskeren kiggede ham direkte i øjnene og sagde: ”Et for os ukendt metal, der kan skabe antityngdekraft, hvis man tilfører det en lille smule strøm. En fuldstændig epokegørende opdagelse. Det findes ikke her på jordkloden, så selv meget små mængder har en værdi så meget større end noget andet.”


”Og det har vi byttet os til – med Dem, mener jeg?”


Forskeren nikkede. ”Ja, det har vi,” svarede han.


Der var helt stille omkring det lange bord. Men kun få af dem forstod til fulde potentialet i det, de var vidne til.


”Hvor meget strøm kræver det?” spurgte bykongen af Sydney.


”Forbløffende lidt…” svarede forskeren.


”Hvad sker der, hvis man skruer helt op for strømmen?” spurgte bykongen.


”Det vil jeg ikke anbefale. Der er en meget kraftig respons på…”


”Åh, kom nu!” sagde den svære bykonge af Perth, der havde spildt vin på bordet.


De øvrige stemte i: ”Ja, skru nu op, for Fanden da…”


Forskeren kiggede raden rundt, alle nikkede forventningsfuldt.


Han skruede helt op for transformatoren, og den lille terning skød som et projektil op imod loftet, rev sig løs fra ledningerne og hvinede videre op igennem tagkonstruktionen og videre op imod himlen.


Udbrud af forbløffelse fyldte luften.


”Hvis vi er helt stille nu, kan vi høre, at den kommer tilbage – medmindre den har ramt noget meget massivt i tagkonstruktionen, der har slået den ud af kurs.”


De tav og lyttede. Et øjeblik efter kunne de høre den ramme ned på tagpladerne og rulle ned over taget over deres hoveder.


”Jeg har forberedt en lille demonstration udenfor,” fortsatte forskeren.


Nogle gik hen til vinduerne for at orientere sig, andre gik direkte hen og tog trappen ned.


Udenfor på pladsen op ad parkeringspladsen stod en stor sættevogn med en betonklods på ladet. På jorden ved siden af sættevognen stod en lastbilakkumulator koblet til en lidt større transformator. Og fra den gik to ledninger hen til betonklodsen, hvor de var støbt ind i siden.


De dannede en halvcirkel omkring forskeren og betragtede betonklodsen.


”Denne betonklods vejer 7 tons,” begyndte forskeren. ”Inde i dens midte er der indstøbt en terning, som den vi lige har set demonstreret oppe i mødelokalet.” Med disse ord knælede han ned og skruede op for transformatoren, imens han kiggede op på ladet.


Hele den tonstunge betonklods løftede sig fra ladet uden anden lyd end dem fra sættevognens fjedre, der gav sig, da de blev befriet for klodsens vægt.


”Hvad sker der, hvis man skruer helt op?” spurgte en af bykongerne.


”Så har man en sættevogn mindre, når den kommer ned igen,” svarede forskeren.


”Kan man styre sådan en lille klods der?” spurgte bykongen fra Sydney.


”Det arbejder vi på,” svarede forskeren. ”Men vi ved, at de, der har solgt den til os, kan, så vi venter på, at de fortæller os mere om det.”


”Hvad koster det metal der?” spurgte en.


”Det er dyrt,” svarede bykongen fra Melbourne. ”Vi forhandler om det i øjeblikket. Jeg skal nok lade jer vide, hvad vi kommer frem til.”


”Jeg forlanger at deltage i den forhandling!” meddelte bykongen af Sydney. ”Jeg har sgu ikke tiltro til, at I gør det ordentligt.”


Alle bykongerne ville deltage i forhandlingen. De stod og råbte i munden på hinanden, og til slut blev man enige om, at rådet skulle udrede, hvem der skulle deltage, og hvem der ikke skulle.










8. Kapitel


”Vi er nødt til snart at få os et overblik over alt dette her med de unger,” mumlede psykologen.


Lægen på den anden side af bordet nikkede og rørte rundt i sin kaffekop.


Psykologen kiggede op fra sine papirer. Så sukkede han sagte og sagde: ”Ja, jeg ved det godt. Det er jo egentlig mig, der skal have det overblik. Du er ansvarlig for deres fysiske helbred, jeg for deres mentale.” Han trak let på skuldrene. ”Men sandt at sige så har jeg ikke det overblik, jeg burde have. Der er noget, der mudrer billedet – og jeg kan ganske enkelt ikke gennemskue, hvad det er, der gør det.”


”Vi kunne tage det helt fra begyndelsen og så – hen ad vejen, måske skyde os lidt ind på det?” foreslog lægen. Han tog sine briller af og pudsede dem. Han havde ligesom psykologen passeret de 55 år, og hans hår var begyndt at blive gråligt. Han var en robust mand, der nød livets mange kulinariske glæder, når en lejlighed bød sig.


Psykologen, der sad overfor ham, var en mager mand. Han var tyndhåret med høje tindinger og et nervøst flakkende blik. Han virkede stresset, selvom han for det meste opførte sig, som han gjorde nu. Hans lange, slanke fingre bladrede i papirerne, imens han sukkede.


”De var 15 drenge fra starten.”


”Ja,” sagde lægen, ”indtil nogen i toppen fik den idé at begynde at fodre dem til krokodillerne.”


”Ja, det var dumt,” istemte psykologen. ”Men jeg turde ikke at protestere. Det burde jeg have gjort.”


Dr. Jansen nikkede tavst.


”Lad os starte med disse to,” sagde psykologen og skubbede to profilblade frem over bordet, imens han vendte dem, så Dr. Jansen kunne se billederne.


”Drengen hedder Jim, og pigen hedder Julie. De…” Han trak på det. ”De er stukket af…” indrømmede han så.


”Stukket af?” udbrød lægen og hævede øjenbrynene.


”Ja, de stak af og fik følgeskab af disse to.” Han skubbede deres journaler over bordet og lægen studerede dem.


”Jeg tror, hun er gravid,” fortsatte psykologen. ”Så de valgte at stikke af. Nogen så dem alle fire på et tog på vej til Port Hedland, men ingen er sikre på, at det er dem. Nu er de efterlyst, så de dukker nok op et eller andet sted.”


Han lagde endnu tre billeder frem. ”Det er de tre, der døde.”


Lægen nikkede.


”Så er der hende her. Hun indbilder sig, at hun kan se ting fra både fortiden og fremtiden. Hun hedder Joey. Hende arbejder vi med på instituttet.”


Lægen nikkede igen. ”Hende kender jeg ganske udmærket.”


Endnu et billede gled over bordet. ”Ham her, han hedder vist egentlig Darza, men vil kun kaldes for Kamæleonen.”


”Ham kender jeg også temmelig godt.”


”Så er der disse seks – tre piger og tre drenge. De arbejder på Space Technology Centret her i Alice Springs.” Han kiggede på lægen med sammenknebne øjne. ”De er overordentligt skarpe. De gennemførte studentereksamen på 5 uger, helt fra scratch – og bagefter skrev de alle fire en Ph.d. på to måneder. Nu giver de vores astrofysikere grå hår i hovedet, fordi de er dygtigere end dem.”


”Det er da imponerende,” udbrød lægen. ”De er da det, som det var meningen, de skulle være – fremtiden for os. Hvad er deres IQ, har I målt den?”


Psykologen rystede på hovedet. ”Det giver slet ingen mening at tale om måling af IQ i relation til dem. De ligger slet ikke indenfor skalaen. Den skala er lavet til mennesker som du og jeg. De unges IQ er nærmest fra en helt anden galakse. Det er helt uvirkeligt. Jeg troede også, at vi ville få 30 unge mennesker, der alle sammen var ligesom disse fire forskere. Skarpere, men på en eller anden måde ’normale’. Men de andre er alle sammen så forskellige, at de er svære at putte i en kasse.”


Dr. Jansen trak på skuldrene. ”Mennesker er jo forskellige, hvorfor skulle det være anderledes med disse 30?”


”Noget siger mig… Psykologen lænede sig frem over bordet og hviskede: ”Jeg har en fornemmelse af, at vi bliver manipuleret. Nogle af disse unge har nogle egenskaber, der virker helt unaturlige for mennesker at have.” Han kastede et blik rundt som for at sikre sig, at ingen andre kunne høre ham. ”Og hende Joey fortalte mig, at der iblandt dem er en, der er så skræmmende, at hun frygter ham mere, end ham der slog majoren ihjel – ham Kamæleonen, du ved…”


Lægen nikkede.


”Hun kalder ham ’Muldvarpen’,” hviskede psykologen.


”Muldvarpen…” mumlede Dr. Jansen. ”En, der lever under jorden? Nej en, der lever i det skjulte…”


”Kamæleonen har taget al opmærksomheden fra begyndelsen. Han er meget iøjnefaldende. Han nærmest skriger på at få opmærksomhed. Og imens vi betragter ham, lever den anden i fuldstændig ubemærkethed. Men hvorfor frygter de andre ham så meget? Det er nok ikke for hans blå øjnes skyld alene…” hviskede psykologen.


”Måske er de slet ikke blå?” svarede lægen. ”I overført betydning, naturligvis.”










9. Kapitel


”Som du ved, Dave, var størsteparten af dem, vi omplacerede til Australien, mænd.”


Dave nikkede fra liggestolen på terrassen i Shennanton. ”Ja, det må være træls at leve der,” svarede han.


”Dit svar er fuldstændigt, som jeg havde forventet,” sagde Blue. ”Men nu er der sket noget, skal vi sige, pudsigt. Basen i Coffs Harbour har fået en henvendelse fra lokalbefolkningen. De vil gerne have et møde med os. Og i henhold til mine efterretninger skal det handle om muligheden for, at vi kan levere nogle kvinder til dem. Hvad siger du til det, Dave?”


”Der er sgu da ingen kvinder, der frivilligt vil bosætte sig i Australien,” protesterede Dave.


”Men vi kunne vælge nogle kvinder, der i øjeblikket afsoner en straf for kriminalitet? På den måde kunne de genvinde deres frihed imod at blive avlsdyr i en anden verden.”


”Så skal de acceptere det,” svarede Dave, ”ellers holder det ikke. Vi kan ikke tvinge nogen til det.”


”Det betragter jeg som en positiv tilkendegivelse,” fastslog Blue. ”Mødet finder sted i morgen.”


”Jeg kan da ikke nå til Australien inden i morgen,” udbrød Dave. ”Hvordan skulle jeg kunne nå…”


”Du skal ikke med til mødet,” afbrød Blue. ”Jeg sendte et hundrede kvinder afsted i forgårs med Blue Sky Airlines. De er allerede landet i basen i Coffs Harbour. De er efter din standard, Dave, for de flestes vedkommende meget smukke. Obersten i Coffs Harbour skal føre forhandlingerne. Hvis de bliver enige, får de kvinderne udleveret. Det handler selvfølgelig om, at vi skal forsøge at finde ud af, hvad status er for deres samfund dernede. Der er mange tegn på, at der sker en meget omfattende opgradering af hele det australske kontinent.”


”Aha…” mumlede Dave. ”Det lyder da positivt, eller hvordan skal det forstås?”


”De må gerne blive dygtige, men ikke for dygtige,” bemærkede Blue.


”Jeg havde en forventning om, at de ville gå til grunde – eller i hvert tilfælde leve, som da vi var jægere og samlere.”


”Det ved jeg,” svarede Blue. ”Den forventning havde jeg ikke. Bigdogs er Bigdogs Dave, de er foretagsomme, risikovillige, handlekraftige, kompromisløse – blandt meget af det andet, de også er. Men vi får se, hvad de finder ud af…”

